Ehdotus EUROOPAN PARLAMENTIN JA NEUVOSTON ASETUS hainevien irrottamisesta aluksella annetun asetuksen (EY) N:o 1185/2003 muuttamisesta /* KOM/2011/0798 lopullinen - 2011/0364 (COD) */





PERUSTELUT 1. Ehdotuksen sisältö Hainevien irrottamisesta aluksella annetussa neuvoston asetuksessa (EY) N:o 1185/2003[1] asetetaan yleinen kielto harjoittaa nk. eväpyyntiä, jossa hainevä irrotetaan ja jäljellä olevat hain osat heitetään takaisin mereen. Asetuksessa (EY) N:o 1185/2003 annetaan jäsenvaltioille mahdollisuus myöntää erityisiä kalastuslupia sellaista aluksella tapahtuvaa käsittelyä varten, jossa evät voidaan irrottaa hain ruumiista. Evien ja ruumiiden painojen välisen vastaavuuden varmistamiseksi määritellään nk. evä-ruumis -painosuhde. Koska tällainen käsittely tapahtuu aluksella, evät ja kalanruumiit saatetaan purkaa eri satamissa. Tarkastajien on kalastuspäiväkirjan merkintöjen perusteella arvioitava, onko evien irrottamista koskevaa lupaa noudatettu. Tällaisissa tapauksissa ja ottaen huomioon, että valvonnan ja täytäntöönpanon taso vaihtelee suuresti niissä maailman eri satamissa, joissa tällaisia purkamisia tapahtuu, haiden eväpyyntiä voi esiintyä ja sitä myös esiintyy. Eväpyyntiä on usein vaikea havaita ja vielä vaikeampi todistaa oikeudellisissa menettelyissä. Näissä olosuhteissa kalastuksen hoito- ja säilyttämistoimenpiteiden laatimiseksi tarvittavia tieteellisiä lausuntoja tukevan tiedon (esim. lajien tunnistaminen, populaation rakenne) kerääminen hankaloituu. EU on tehnyt useita haiden suojelua koskevia sitoumuksia Yhdistyneiden kansakuntien elintarvike- ja maatalousjärjestön (FAO) vastuuntuntoista kalastusta koskevien menettelyohjeiden ja erityisesti FAOn vuonna 1999 hyväksymän kansainvälisen haita koskevan toimintasuunnitelman (IPOA-Sharks) mukaisesti. FAOn IPOA-toimintasuunnitelma oli perustana komission Euroopan parlamentille ja neuvostolle haiden säilyttämistä ja hoitoa koskevasta Euroopan yhteisön toimintasuunnitelmasta vuonna 2009 antamalle tiedonannolle[2]. Siinä unioni sitoutuu toteuttamaan kaikki tarvittavat toimenpiteet haiden suojelemiseksi ja haisaaliista aiheutuvien jätteiden ja poisheitettyjen määrien vähentämiseksi minimiin. Neuvosto hyväksyi tiedonannossa esitetyt yleisen lähestymistavan ja unionin erityiset tavoitteet[3]. Haiden eväpyyntiä käsitellään myös eräissä alueellisissa kalastuksenhoitojärjestöissä, mm. kansainvälisessä Atlantin tonnikalojen suojelukomissiossa (ICCAT) sekä Intian valtameren tonnikalakomissiossa (IOTC), joissa painosuhteiden käyttämistä sen osoittamiseksi, ettei eväpyyntiä esiinny, pidetään valvonnan ja tehokkuuden kannalta ongelmallisena. Monet näiden järjestöjen asiantuntijoista ovat selkeästi sillä kannalla, että hait olisi purettava siten, että niiden evät on jätetty luonnollisesti kiinni ruumiiseen. Tieteellis-teknis-taloudellinen kalastuskomitea (STECF) vahvistaa haiden eväpyyntiin liittyvän ongelman ja suosittaa, että kaikki rustokalalajit puretaan siten, että evät jätetään kiinni ruumiiseen. Haikantojen asiamukaisen hoidon ja säilyttämisen varmistamiseksi tätä asetusta on näin ollen tarpeen muuttaa. 2. INTRESSITAHOJEN KUULEMISEN JA VAIKUTUSTEN ARVIOINNIN TULOKSET Euroopan komissio järjesti sidosryhmien ja yleisön julkisen kuulemisen 15.11.2010–21.2.2011 välisenä aikana muodostaakseen näkemyksen siitä, mikä olisi sopivin tapa muuttaa neuvoston asetusta (EY) N:o 1185/2003. Kuulemisen tulokset osoittavat, että parhaana vaihtoehtona pidetään evien jättämistä kiinni kalan ruumiiseen. Vaikutusten arviointi on suoritettu. 3. EHDOTUKSEEN LIITTYVÄT OIKEUDELLISET NÄKÖKOHDAT Ehdotuksen päätavoitteena on muuttaa neuvoston asetusta (EY) N:o 2285/2003, ja sen oikeusperustana on Euroopan unionin toiminnasta tehdyn sopimuksen 43 artiklan 2 kohta. Ehdotus kuuluu Euroopan unionin yksinomaiseen toimivaltaan, ja siinä noudatetaan suhteellisuusperiaatetta. Ehdotettu säädöstyyppi on Euroopan parlamentin ja neuvoston asetus. Muut säädöstyypit eivät tule kysymykseen, sillä asetusta voidaan muuttaa vain asetuksella. 4. TALOUSARVIOVAIKUTUKSET Tästä toimenpiteestä ei aiheudu unionille lisämenoja. 2011/0364 (COD) Ehdotus EUROOPAN PARLAMENTIN JA NEUVOSTON ASETUS hainevien irrottamisesta aluksella annetun asetuksen (EY) N:o 1185/2003 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan, ottavat huomioon Euroopan komission ehdotuksen, sen jälkeen kun säädösehdotus on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon, noudattavat tavallista lainsäätämisjärjestystä, sekä katsovat seuraavaa: (1) Hainevien irrottamisesta aluksella annetussa neuvoston asetuksessa (EY) N:o 1185/2003[4] asetetaan yleinen kielto harjoittaa haiden eväpyyntiä, jossa hainevät irrotetaan ja jäljelle olevat hain osat heitetään takaisin mereen. (2) Leveäsuisten rustokalojen (Elasmobranchii) alaluokkaan kuuluvat kalat, hait ja rauskut mukaan luettuina, kärsivät yleisesti hyvin voimakkaasti liikakalastuksesta, koska niiden elinkaarelle on tyypillistä hidas kasvu, myöhäinen sukukypsyys sekä nuorten yksilöiden pieni määrä. Haituotteiden ja erityisesti hainevien kysynnän huomattavan kasvun vuoksi eräiden haipopulaatioiden pyynti on viime vuosina lisääntynyt voimakkaasti, minkä seurauksena kyseiset populaatiot ovat vakavasti uhattuina. (3) Asetuksessa (EY) N:o 1185/2003 annetaan jäsenvaltioille mahdollisuus myöntää erityisiä kalastuslupia sellaista aluksella tapahtuvaa käsittelyä varten, jossa evät irrotetaan hain ruumiista. Evien ja ruumiiden painojen välisen vastaavuuden varmistamiseksi määritellään ’evä-ruumis’ -painosuhde, mutta koska kalojen käsittely tapahtuu aluksella, evät ja kalanruumiit saatetaan purkaa eri satamissa. Tällaisissa tapauksissa painosuhteesta tulee tehoton, mikä antaa tilaisuuden eväpyynnin harjoittamiselle. Tällaisissa olosuhteissa kalastuksen hoito- ja säilyttämistoimenpiteiden laatimiseksi tarvittavia tieteellisiä lausuntoja tukevan tiedon (esim. lajien tunnistaminen, populaation rakenne) kerääminen hankaloituu. (4) Yhdistyneiden kansakuntien elintarvike- ja maatalousjärjestön (FAO) vuonna 1999 hyväksymä kansainvälinen haiden sälyttämistä ja hoitoa koskeva toimintasuunnitelma oli perustana komission vuonna 2009 antamalle tiedonannolle haiden säilyttämistä ja hoitoa koskevasta Euroopan yhteisön toimintasuunnitelmasta[5], jossa unioni sitoutuu toteuttamaan kaikki tarvittavat toimenpiteet haiden suojelemiseksi ja haisaaliista aiheutuvien jätteiden ja poisheitettyjen määrien vähentämiseksi minimiin. Neuvosto hyväksyi tiedonannossa esitetyt yleisen lähestymistavan ja unionin erityiset tavoitteet[6]. (5) Tieteellis-teknis-taloudellinen kalastuskomitea (STECF) vahvistaa eväpyyntiin liittyvän ongelman ja vaatii sen täydellistä poistamista ilman poikkeuksia sekä suosittaa, että kaikki rustokalalajit puretaan siten, että evät jätetään kiinni ruumiiseen. (6) Eväpyyntiä käsitellään alueellisissa kalastuksenhoitojärjestöissä yhä enenevässä määrin, ja näiden järjestöjen asiantuntijaelimet ovat sillä kannalla, että hait on purettava siten, että evät jätetään luonnollisesti kiinni ruumiiseen. (7) Euroopan komissio järjesti osana vaadittua vaikutusten arviointia vuosien 2010–2011 aikana julkisen kuulemisen muodostaakseen näkemyksen siitä, mikä olisi tarkoituksenmukaisin tapa muuttaa neuvoston asetusta (EY) N:o 1185/2003. Vaikutusten arvioinnin tulosten perusteella asetusta olisi muutettava siten, että siinä vaaditaan kaikkien haiden purkamista evät kiinni ruumiissa. Haikantojen säilyttämistä koskevan perustavoitteen saavuttamiseksi ja julkisen kuulemisen tulos huomioon ottaen on välttämätöntä ja tarkoituksenmukaista muuttaa asetusta (EY) N:o 1185/2003, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 1185/2003 seuraavasti: (1) Poistetaan 2 artiklan 3 kohta. (2) Lisätään 3 artiklaan 1 kohdan jälkeen 1 a kohta seuraavasti: ”1 a. Rajoittamatta 1 kohdan soveltamista ja aluksella säilyttämisen helpottamiseksi hainevät voidaan leikata osittain irti ja taittaa ruumista vasten.” (3) Poistetaan 4 artikla. (4) Poistetaan 5 artikla. (5) Korvataan 6 artikla seuraavasti: ”6 artikla Kertomukset 1. Jos jäsenvaltion lipun alla purjehtiva alus pitää aluksella, jälleenlaivaa tai purkaa haita, lippujäsenvaltion on lähetettävä komissiolle viimeistään 1 päivänä toukokuuta kattava vuosikertomus tämän asetuksen soveltamisesta edellisenä vuonna. Kertomuksessa on esitettävä, miten on seurattu sitä, että alukset noudattavat asetuksen säännöksiä, ja mitä täytäntöönpanon valvontaa koskevia toimenpiteitä on toteutettu silloin, kun säännöksiä ei ole noudatettu. Kertomuksessa on annettava erityisesti seuraavat tiedot: – haisaaliiden purkamisten määrä; – suoritettujen tarkastusten määrä; – noudattamatta jättämisten määrä ja laatu sekä asianomaisen aluksen (asianomaisten alusten) täydelliset tunnistetiedot. 2. Jäsenvaltioiden toimitettua toisen vuosikertomuksensa 1 kohdan mukaisesti komissio antaa viimeistään 1 päivänä tammikuuta 2016 kertomuksen Euroopan parlamentille ja neuvostolle tämän asetuksen toimivuudesta ja tämän alan kansainvälisestä kehityksestä.” 2 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 167, 4.7.2003, s. 2. [2] KOM(2009) 40. [3] EU CO 7723/09, 17.3.2009. [4] EUVL L 167, 4.7.2003, s. 2. [5] KOM(2009) 40. [6] EU CO 7723/09, 17.3.2009.